钦定古今图书集成/明伦汇编/闺媛典/第076卷 > 冯青选妻曹氏
## 钦定古今图书集成/明伦汇编/闺媛典/第076卷 > 冯青选妻曹氏

按《宁晋县志》：曹氏，生员冯青选妻。选亡，一子甫二岁，
氏号泣不食，以死自矢。伯姒王氏让之曰：“叔后止此
一线，汝死但自为计，不顾此藐孤乎？”氏乃强食饮抚
孤。越五岁至甲申春，流寇从西入关，破都城，盗贼蜂
起。本县贼首城南则有韩练长、赵鸣梧，城北则有甯
四、武双槐、陈白楚，邻境则有吴双堂，各率骑步千馀
人，屠城掠堡，诸亡赖争起从贼，以侮良善，家无安枕氏叹曰：“吾勉抚孤儿，原冀长成，以慰吾夫，今度不能
矣！”姒曰：“何故？”对曰：“少妇值此乱世，非死不保其身，愿
托姒，教吾子得长，幸甚！”遂自缢，时年二十五。子名樾，
伯父母抚之成立，举孝廉。